《和冬曦海棠》
宋代·程敦厚

花中名品异，人重比甘棠。
苞嫩相思密，红深琥珀光。
好风传馥郁，丹卉愧芬芳。
烂漫云成瑞，葳蕤女有嫱。
生来先蜀国，开处始朝阳。
赏即笙歌地，题称翰墨场。
烟霞容易散，蜂蝶等閒忙。
谁是多情侣，栏边重举觞。

作者简介：程敦厚，字子山，眉山（今属四川）人。高宗绍兴五年（一一三五）进士（民国《眉山县志》卷七）。历官校书郎、起居舍人兼侍讲、中书舍人。谄附秦桧、桧卒落职。事见《宋会要辑稿》帝系一之一六、职官七○之二七、三九、选举二○之六，《建炎以来系年要录》卷一六六。今录诗十六首。